For første gang viser en specialopgørelse fra Vejdirektoratet, hvor mange trafikulykker med personskade, som er sket i de enkelte postnumre i Danmark.

Der kan være få ulykker på et enkelt år så for at få et samlet billede, er ulykkerne lagt sammen for perioden 2010 til 2016. DR har efterfølgende analyseret tallene og kigget på ulykker i forhold til indbyggertallet i det enkelte postnummer.

Her viser det sig, at der især sker mange ulykker, hvor folk kommer til skade, ved Vestkysten, Djursland, Lolland-Falster og på Østsjælland.

Bilister kan komme til skade i trafikken andre steder, end hvor de bor, og kortet viser ikke, om det er lokale eller udefrakommende, som har været indblandet i trafikuheldet, men hvor ulykken er sket.